Document ID: 32007R0089

NÕUKOGU MÄÄRUS (EÜ, EURATOM) nr 89/2007,
30. jaanuar 2007,
millega muudetakse määrust (EÜ, Euratom) nr 2728/94 välistegevuse tagatisfondi asutamise kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 308,
võttes arvesse Euroopa Aatomienergiaühenduse asutamislepingut, eriti selle artiklit 203,
võttes arvesse komisjoni ettepanekut,
võttes arvesse Euroopa Parlamendi arvamust, (1)
võttes arvesse kontrollikoja arvamust, (2)
ning arvestades järgmist:
(1)
Määrusega (EÜ, Euratom) nr 2728/94 (3) loodud tagatisfondi eelarvevahendite kasutamise tõhusust tuleks parandada ning vähendada tagatisfondi eelarve haldamisega seotud haldustööd.
(2)
Tuleks täiustada tagatisfondi rahastamisega seotud eelarvetehingute läbipaistvust ja kavandamist.
(3)
Euroopa Parlamendi, nõukogu ja komisjoni 17. mai 2006. aasta institutsioonidevahelises kokkuleppes eelarvedistsipliini ja usaldusväärse finantsjuhtimise kohta (4) kehtestatakse Euroopa Liidu mitmeaastane finantsraamistik aastateks 2007-2013. Institutsioonidevahelise kokkuleppe kohaselt tagatakse tagatisfondi rahastamine nimetatud ajavahemikuks Euroopa Liidu üldeelarve kohustuslike kulude kaudu.
(4)
Tuleks säilitada tagatisfondi peamine ülesanne, mis on kaitsta Euroopa Liidu üldeelarvet fondi poolt kaetud laenude või tagatud laenudega kaasnevate kohustuste täitmatajätmisest tulenevate häirete eest.
(5)
Tagatisfond katab nende kohustuste täitmatajätmise, mis kaasnevad Euroopa Investeerimispanga (edaspidi EIP) väljastatud laenudega, millele ühendus annab tagatise EIP välismandaadi kohaselt. Lisaks peaks fond kooskõlas 1. veebruaril 2007 jõustuva EIP välismandaadiga katma samuti Euroopa Investeerimispanga väljastatud laenutagatistega, millele ühendus annab tagatise, kaasnevate kohustuste täitmatajätmise.
(6)
Seetõttu tuleks määrust (EÜ, Euratom) nr 2728/94 vastavalt muuta.
(7)
Asutamislepinguga ei nähta käesoleva määruse vastuvõtmiseks ette muid volitusi peale Euratomi asutamislepingu artiklis 203 sätestatute,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ, Euratom) nr 2728/94 muudetakse järgmiselt:
1.
artikli 1 esimene lõik asendatakse järgmisega:
“Asutatakse tagatisfond (edaspidi fond), mille vahendeid kasutatakse ühenduse võlausaldajatele tagasimaksmiseks, kui laenu saaja ei ole ühenduse antud või tagatud laenu või Euroopa Investeerimispanga väljastatud laenutagatist, millele ühendus annab tagatise, tagasi maksnud.”;
2.
artikli 2 esimene taane asendatakse järgmisega:
“-
Euroopa Liidu üldeelarvest artiklite 4 ja 5 kohaselt tehtud ühest iga-aastasest maksest,”;
3.
artikli 3 kolmas lõik asendatakse järgmisega:
“Mis tahes ülejääk kantakse üheainsa tehinguna Euroopa Liidu “n+1” aasta üldeelarve tulutabeli erirubriiki aasta “n-1” lõpus sihtsumma ja fondi netovara väärtuse vahel ilmneva erinevuse alusel, mis on arvutatud aasta “n” alguses.”;
4.
artikkel 4 asendatakse järgmisega:
“Artikkel 4
Rahastamiseks vajalik summa kantakse aastal “n+1” Euroopa Liidu üldeelarvest fondi üheainsa tehinguna aasta “n-1” lõpus sihtsumma ja fondi netovara väärtuse vahel ilmneva erinevuse alusel, mis on arvutatud aasta “n” alguses.”;
5.
artikkel 5 asendatakse järgmisega:
“Artikkel 5
1. Kui rakendatavad tagatised ületavad aastal “n-1” ühe või mitme laenukohustuse täitmatajätmise tagajärjel 100 miljonit eurot, siis makstakse summa, mis ületab 100 miljonit eurot, tagasi fondi aastaste osamaksetena alates aastast “n+1” ning maksmist jätkatakse järgnevatel aastatel kuni summa täieliku tasumiseni (leevendusmehhanism). Aastase osamakse suurus oleneb selles, kumb kahest järgmisest on väiksem:
-
100 miljonit eurot või
-
maksmisele kuuluva summa jääk vastavalt leevendusmehhanismile.
Aastale “n-1” eelnevatel aastatel rakendatud tagatistest tulenev mis tahes summa, mis ei ole leevendusmehhanismi kasutamise tõttu veel täielikult tagasi makstud, tuleb tagasi maksta enne, kui aastal “n-1” ja sellele järgnevatel aastatel aset leidnud laenukohustuste täitmatajätmise suhtes saab leevendusmehhanismi kasutada. Selliseid maksmisele kuuluvate summade jääke arvestatakse jätkuvalt maha leevendusmehhanismi raames Euroopa Liidu üldeelarvest kaetavast maksimaalsest iga-aastasest summast niikaua, kuni kogu summa on fondi tagasi makstud.
2. Leevendusmehhanismile tuginevad arvutused tehakse eraldi artikli 3 kolmandas lõigus ja artiklis 4 osutatud arvutustest. Sellele vaatamata moodustavad need koos ühe aastaülekande. Leevendusmehhanismi raames Euroopa Liidu üldeelarvest makstavaid summasid käsitletakse artiklite 3 ja 4 kohastes arvutustes fondi netovarana.
3. Kui ühe või mitme laenukohustuse täitmatajätmisest tuleneva tagatiste rakendamise tagajärjel on fondis vähem raha kui 80 % sihtsummast, teatab komisjon sellest eelarvepädevatele institutsioonidele.
4. Kui ühe või mitme laenukohustuse täitmatajätmisest tuleneva tagatiste rakendamise tagajärjel on fondis vähem raha kui 70 % sihtsummast, esitab komisjon aruande erakorraliste meetmete kohta, mida võidakse võtta fondi vahendite täiendamiseks.”;
6.
lisa jäetakse välja.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2007.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. jaanuar 2007

Labels: 2
4
5
10
15